ITEL บวกแรง 4 วันพุ่ง 11% “ฟินันเซียฯ” ชี้กำไร Q2 นิวไฮรับธุรกิจโครงข่าย-ดาต้าเซ็นเตอร์
ITEL บวกแรง 4 วันพุ่ง 11% "ฟินันเซียฯ" ชี้กำไร Q2 นิวไฮรับธุรกิจโครงข่าย-ดาต้าเซ็นเตอร์ โดยล่าสุด ณ เวลา 11.00 น. อยู่ที่ระดับ 4.48 บาท เพิ่มขึ้น 0.12 บาท หรือ 2.75% สูงสุดที่ระดับ 4.48 บาท ต่ำสุดที่ระดับ 4.40 บาท ด้วยมูลค่าการซื้อขาย 1.34 ล้านบาท
30 พ.ค. 2561

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 11.00 น. อยู่ที่ระดับ 4.48 บาท เพิ่มขึ้น 0.12 บาท หรือ 2.75% สูงสุดที่ระดับ 4.48 บาท ต่ำสุดที่ระดับ 4.40 บาท ด้วยมูลค่าการซื้อขาย 1.34 ล้านบาท โดยราคาหุ้นปรับตัวขึ้นต่อเนื่อง 4 วันติดนับตั้งแต่ราคาหุ้นปิดที่ระดับ 4.04 บาท เมื่อวันที่ 26 เม.ย. 61 หรือคิดเป็นการปรับตัวขึ้นมากว่า 11%

ด้าน บล.ฟินันเซีย ไซรัส ระบุในบทวิเคราะห์ ปรับลดราคาเป้าหมายปี 2561 ของหุ้น ITEL มาที่ 5.40 บาท จากเดิม 7.70 บาท แต่ยังคงแนะนำ “ซื้อ” เนื่องจากยังมีความมั่นใจต่อการเติบโตของธุรกิจให้เช่าโครงข่ายและดาต้าเซ็นเตอร์ในระยะยาว
ทั้งนี้ ได้ปรับประมาณการกำไรสุทธิปี 2561-2565 ของ ITEL ลงเฉลี่ยปีละ 20% จากประมาณการเดิม เพื่อสะท้อนอัตรากำไรขั้นต้นที่มีแนวโน้มทำได้แย่กว่าคาด จากงานรับเหมาติดตั้งโครงข่าย ที่บริษัทไม่สามารถสร้างอัตรากำไรได้ตามที่คาด และได้ปรับผลกระทบจากการออก ITEL-W1 ให้เป็น Fully Dilute ส่งผลให้ราคาเป้าหมายปี 2561 ตามวิธีลดกระแสเงินสด (DCF) โดยลดลงจาก 7.70 บาท เหลือ 5.40 บาท แต่ยังคงแนะนำซื้อเนื่องจากราคาหุ้นปัจจุบันมี PE ที่ 27 เท่า และเมื่อคิดเป็นมูลค่าของหุ้นโดยอ้างอิงการเติบโตของกำไรสุทธิปี 2562-2564 ที่ 27% ต่อปี จะอยู่ที่ 1 เท่า ต่ำกว่าค่าเฉลี่ยกลุ่ม ICT ที่ 1.4 เท่า
นอกจากนี้ยังประมาณการณ์กำไรไรสุทธิไตรมาส 1/61 ที่ 31 ล้านบาท ชะลอเล็กน้อย 2% จากไตรมาสก่อนหน้า เนื่องจากไตรมาส 4/60 มีการรับรู้รายได้งานติดตั้งโครงข่ายค่อนข้างมาก แต่จะโตสูงถึง 68% เทียบกับปีก่อนจากรายได้รวมที่คาดว่าจะโต 74% จากปีก่อนเป็น 324 ล้านบาท ซึ่งเป็นการเติบโตทั้งในส่วนของรายได้บริการโครงข่ายตามจำนวนลูกค้าที่เพิ่มขึ้น, งานติดตั้งโครงข่ายที่มีการรับรู้โครงการรัฐฯต่อเนื่องจากปิก่อน, และรายได้ให้เช่าพื้นที่ดาต้าเซ็นเตอร์ที่เพิ่มขึ้นจากการเปิดให้บริการของบริษัทร่วม
ขณะที่อัตรากำไรขั้นต้นคาดว่าจะฟื้นตัวจาก 20% ในไตรมาส 4/60 มาอยู่ที่ 23.3% แต่ยังน้อยกว่าไตรมาส 1/60 ที่ทำได้ 28.9% เนื่องจากสัดส่วนงานติดตั้งโครงข่ายอัตรากำไรต่ำยังอยู่ในระดับสูงราว 50% ของรายได้รวม จาก 27% ของรายได้รวมในไตรมาส 1/60 ส่วนค่าใช้จ่ายในการขายและการบริหาร (SG&amp;A/Sales) คาดที่ 6.3% เพิ่มขึ้นเล็กน้อยจาก 5.9% ในไตรมาส 4/60
พร้อมคาดกำไรสุทธิทั้งปีนี้โตสูง 44% เทียบกับปีก่อนมาที่ 154 ล้านบาท ทั้งนี้แม้แนวโน้มกำไรสุทธิไตรมาส 1/61 จะไม่สามารถสร้างจุดสูงสุดใหม่ได้ แต่ยังเห็นถึงพัฒนาการดีขึ้นของรายได้อย่างต่อเนื่อง ทั้งให้เช่าโครงข่ายและดาต้าเซ็นเตอร์ ซึ่งจะช่วยเพิ่มอัตรากำไร และคาดว่าจะหนุนให้กำไรสุทธิกลับมาทำสถิติสูงสุดใหม่ตั้งแต่ไตรมาส 2/61 ทำให้ ITEL ยังเป็นหุ้นที่มีมูลค่า (Growth Stock) ที่น่าสนใจ ทั้งในมุมมองของแนวโน้มธุรกิจและผลประกอบการ